作者:徐浩
標題:謁禹廟
內容:畝澮敷四海，川源滌九州。既膺九命錫，乃建洪範疇。鼎革固天啟，運興匪人謀。肇開宅土業，永庇昏墊憂。山足靈廟在，門前清鏡流。象筵陳玉帛，容衛儼戈矛。探穴圖書朽，卑宮堂殿修。梅梁今不壞，松祏古仍留。負責故鄉近，朅來申俎羞。為魚知造化，歎鳳仰徽猷。不復聞夏樂，唯餘奏楚幽。婆娑非舞羽，鏜鞳異鳴球。盛德吾無間，高功誰與儔。災淫破兇慝，祚聖擁神休。出谷鶯初語，空山猿獨愁。春暉生草樹，柳色暖汀州。恩貸題輿重，榮殊衣錦遊。宦情同械繫，生理任桴浮。地極臨滄海，天遙過鬥牛。精誠如可諒，他日寄冥搜。